# Fanalan-jaza sy fahafahan-jaza

Fanalan-jaza
Ny **fanalan-jaza** dia fitsaharan' ny fitondrana vohoka alohan'ny haterahan'ny zaza. Raha tsy an-tsitrapo izany dia atao hoe **fahafahan-jaza**. Samy manana ny lalàny mikasika ny fanalan-jaza ny firenena tsirairay. Raha tsy azo atao ny fanalan-jaza dia maro ny faninganana izay ahafahana manao izany araka ny lalàna: firaisana amin' olom-pady, fanolanana, kileman' ny zaza ho teraka na fitondrana vohoka mety hampidi-doza ho an' ny reny.

## Fanalan-jaza sy fahafahan-jaza

Misy ny atao hoe fahafahan-jaza voajanahary izay mitranga eo amin'ny vehivavy, izay mazàna tsy fikasany manokana fa noho ny olana eo amin'ny toe-batany (olana eo amin'ny tranonjaza). Misy koa ny fanalan-jaza izay nokendrena, niniana tanterahina, izany hoe an-tsitram-po manokan' ilay mitondra vohoka na noho ny sitrapon' olona hafa.

## Fomba fanatanterahana ny fanalan-jaza

Tsy maintsy misy ny fomba safidina rehefa hanao fanalan-jaza toy ny fanalan-jaza atao amin'ny alalan'ny fanafody izay azo lazaina fa tsotra noho izy tsy ahatahorana hikasika betsaka ny toe-pahasalaman'ny vehivavy, natao kokoa ho an'ny vehivavy raha mbola kely ilay zaza ao an-kibo. Eo koa ny fanalan-jaza izay atao amin'ny alalan'ny fandidiana izay somary sarotra sy manahirana kokoa satria mihatra tanteraka amin'ny vatana ka manahirana ary atao kokoa rehefa lehibe ny zaza ao an-kibony.

## Antony mahatonga ny fanalan-jaza

Mety tsy safidin'ny vehivavy loatra ny hanao fanalan-jaza fa noho fitaka sy fitsoahana adidy ataon'ny lehilahy azy, ka noho ny fahatahorana ny ray aman-dreniny sy ny henatra ary ny fahafaham-baraka eo anivon'ny fiarahamonina dia lasa manaotao izany. Matetika koa noho ny herisetra sy ny fanolalana nihatra taminy.

## Vokatra ateraky ny fanalan-jaza

Tena ratsy ny vokatra ateraky ny fanalan-jaza ary tsy mijanona amin'ny lafin-javatra iray fa miitatra eo amin'ny ara-batana izay mety hiteraka fahaverezan-dra be loatra sy havizanana be, ka lasa mitarika hatramin'ny fahafatesana mihitsy aza izany. Ao koa ny aretina hafa toy homamiadan'ny tranon-jaza ka lasa tsy mahazo zanaka intsony (momba). Tsy mijanona amin' izay ihany anefa fa miteraka fikorotanan-tsaina be ny fanalan-jaza satria mahatonga tebiteby, alahelohelo matetika ary fanenenana mihitsy aza ka izany rehetra izany dia manimba ny rafitra misy eo amin'ny fiarahamonina.

## Lalàna sy pôlitikan'ny fanalan-jaza eto Madagasikara

Mbola tsy mahazo vahana ny fanalan-jaza eto Madagasikara satria tsy eken’ny lalàna ny fampitsaharana vohoka na inona na inona antony araka ny fehezan-dalàna famaizana nivoaka tamin' ny 2017 andininy faha-317 ary mbola maneho izany ihany koa ny lalàna 2017-043 andininy faha-28. Fa indrindra koa ny mpitsabo na mpianatra ho mpitsabo raha tratra miray tsikombakomba dia mahazo sazy hentitra sy fanamelohana higadra 1 hatramin' ny 5 taona an-tranomaizina, miampy onitra 360 000 Ar hatramin' ny 10 800 000 Ar. Raha sanatria ka fantatra fa efa mperin-kelola ilay olona dia mbola sazy mafimafy kokoa noho izany no mihatra aminy.

## Vahaolana sy torohevitra

Tena ilaina ny mifototra amin'ny fanomezana antotan-baovao azo antoka sy mifanaraka amin'ny taonan'ny tsirairay momba ny fananahana sy ny fahasalamana. Ilaina ny fanomezana sehatra malalaka ny tanora haneho hevitra manoloana ny zava-misy sy mitranga. Fa ny tena lehibe dia ny fanabeazana ny isam-batan'olona mba hanana fitondran-tena mendrika sy ho tomponandraikitra amin’ny tenany sy ny hoaviny manontolo.

## Jereo koa

* Fanalan-jaza eto Madagasikara
* Fahafahan-jaza

## Loharano